Diari Oficial de la Generalitat Valenciana


Sumari del DOGV 4001, del 17-05-2001 (2001/4610)

ORDRE de 2 maig de 2001, de la Conselleria d'Agricultura, Pesca i Alimentació, per la qual es regulen ajudes per a la dotació de mitjans tècnics per a la lectura de sistemes d'identificació de gossos.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4001

Data del DOGV
:   17-05-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/4610


Data del document
:   02-05-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * animal domèstic
    * aparell electrònic
    * administració local
    * associació de municipis
    * suport econòmic
    * ajuda pública

ORDRE de 2 maig de 2001, de la Conselleria d'Agricultura, Pesca i Alimentació, per la qual es regulen ajudes per a la dotació de mitjans tècnics per a la lectura de sistemes d'identificació de gossos. [2001/M4610]
  
En la Llei 4/1994, de Protecció dels Animals de Companyia, s'estableix la creació de registres d'animals de companyia. Per mitjà del Decret 158/1996, del Govern Valencià, es va crear el Registre Informàtic Valencià d'Identificació Animal i, posteriorment, en una ordre de la conselleria es determinaven les característiques del sistema d'identificació d'animals de companyia i s'establia la implantació de mitjans radioelectrònics basats en la utilització de transponders (microxips), per als quals cal utilitzar mitjans tècnics específics, com ara els lectors multifreqüència.
  
La Conselleria d'Agricultura, Pesca i Alimentació és conscient que el grau d'implantació del nou sistema d'identificació depén en gran part de l'accés que puguen tenir els ajuntaments als mitjans tècnics que són necessaris per al seu ús. Les corporacions locals han d'incorporar estos mitjans per poder escometre l'acompliment de les tasques i responsabilitats que se'ls atorga en la Llei 4/1994. Per aquesta raó, la Conselleria d'Agricultura, Pesca i Alimentació, dins de l'esperit de col·laboració amb l'administració local, desitja contribuir perquè el nou sistema d'identificació animal puga ser una ferramenta útil per a tots els ajuntaments i, en conseqüència, per a tots els ciutadans.
  
Per tot això, i a proposta del director general d'Innovació Agrària i Ramaderia,
  
ORDENE
  
Article 1. Objecte
  
Aquesta ordre té per objecte establir una línia d'ajuda per als ajuntaments i les mancomunitats de la Comunitat Valenciana en aplicació de la normativa sobre identificació de gossos establida per la Llei 4/1994, per a la Protecció dels Animals de Companyia.
  
Article 2. Beneficiaris
  
Seran beneficiaris d'aquestes ajudes els ajuntaments i les mancomunitats de la Comunitat Valenciana que les sol·liciten i que no hagen sigut beneficiaris de subvenció a càrrec de l'Ordre de 24 de maig de 1999 o de l'Ordre de 10 de juliol de 2000. La concessió de la subvenció només podrà fer-se per a l'adquisició d'un lector per ajuntament. Igualment, es mantindrà el límit d'un lector per mancomunitat quan aquesta entitat siga la sol·licitant, amb independència de les ajudes concedides als ajuntaments dels municipis que la integren. Tot això amb l'excepció contemplada en el paràgraf segon de l'article 6.
  
Article 3. Ajuda subvencionada
  
S'estableix una ajuda econòmica per a l'adquisició d'un aparell de lectura de transponders implantats als gossos i que posseïsca les característiques següents:
  
- Estructura del codi alfanumèric establida per la norma ISO 11.784
  
- Sistema d'intercanvi d'energia entre el dispositiu (transponder) i el lector establit per la norma ISO 11.785.
  
- Capacitat de lectura compatible.
  
Article 4. Lloc, termini i documentació
  
Les sol·licituds es formalitzaran en instància dirigida al director general d'Innovació Agrària i Ramaderia de la Conselleria d'Agricultura, Pesca i Alimentació.
  
El termini de presentació de sol·licituds serà de 30 dies naturals comptadors des de la publicació d'aquesta ordre.
  
La sol·licitud serà registrada abans d'efectuar la compra o l'adquisició del lector i al costat d'ella s'adjuntarà:
  
- Còpia del codi d'identificació fiscal
  
- Pressupost detallat o factura proforma
  
- Còpia del full de característiques tècniques del lector per al qual se sol·licita la subvenció
  
- Certificat de padró municipal a 31 de desembre de l'any anterior en què es realitza la sol·licitud o últim emés per l'autoritat competent
  
En el cas de mancomunitats, certificat del president on es farà constar la relació de municipis integrants
  
- Imprés d'alta de tercers proveïdors de la Generalitat Valenciana, amb el certificat bancari corresponent
  
Article 5. Quantia de les ajudes
  
La quantia màxima de l'ajuda no podrà sobrepassar el 60% del preu del lector, IVA exclòs, amb un límit màxim de 60.000 pessetes per lector.
  
L'import global màxim de les ajudes serà de dos milions vuit-centes setanta-una mil pessetes per a 2001, a càrrec de la línia T2889000 del programa 714.80 del pressupost de la Generalitat Valenciana per a 2001.
  
Article 6. Criteris de preferència
  
La concessió de la subvenció es realitzarà tenint en compte els grups de preferència següents, i fins a esgotar el crèdit disponible:
  
1. Mancomunitats ordenades de major a menor nombre de municipis integrants. En cas d'empat s'atendrà la major antiguitat en la data de constitució.
  
2. Ajuntaments ordenats de menor a nombre més gran d'habitants del municipi corresponent.
  
Si, ateses totes les sol·licituds, d'acord amb el que s'estableix en l'article 2, encara queden fons disponibles, podrà concedir-se ajuda per a un segon lector per entitat, sempre que l'haja sol·licitat.
  
Article 7. Termini de resolució
  
L'avaluació i el seguiment de la correcta aplicació de les ajudes atorgades s'efectuarà per la Direcció General d'Innovació Agrària i Ramaderia. Aquesta direcció, dins dels tres mesos següents a la finalització del termini de presentació de sol·licituds, resoldrà les presentades. La falta de resolució expressa en el dit termini implicarà la desestimació de l'ajuda.
  
Article 8. Justificació del pagament
  
Per al pagament de la subvenció, l'ajuntament o la mancomunitat sol·licitant haurà de presentar, amb data límit el 31 d'octubre de 2001, un escrit en què es comunicarà l'adquisició del lector amb indicació de la destinació, el dipòsit i la persona encarregada de l'ús i la custòdia, i s'hi adjuntarà la factura en què s'indicarà el número o codi de fabricació de l'aparell, amb el justificant del pagament corresponent
  
A la vista dels justificants aportats, la Direcció General autoritzarà el pagament de l'ajuda pel concepte previst en la sol·licitud amb el límit màxim aprovat, independentment que el valor de l'adquisició siga superior d'acord amb la factura aportada.
  
Article 9. Reintegrament de quantitats
  
Segons s'estableix en l'article 47.9 del text refós de la Llei d'Hisenda de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
- Incompliment de l'obligació de justificació.
  
- Obtenció de la subvenció sense posseir les condicions requerides.
  
- Incompliment de la finalitat per a la qual es va concedir la subvenció.
  
- Incompliment de les condicions imposades als beneficiaris amb motiu de la concessió de la subvenció.
  
La percepció d'aquestes ajudes serà incompatible amb qualsevol altra línia d'ajuda establida que tinga per objecte el finançament de les mateixes millores, fins i tot en aplicació d'aquesta mateixa ordre.
  
Disposició addicional
  
Es delega el director general d'Innovació Agrària i Ramaderia per a la concessió i denegació de les ajudes previstes en aquesta disposició.
  
Disposicions finals
  
Primera
  
Es faculta la Direcció General d'Innovació Agrària i Ramaderia per dictar les disposicions necessàries per a l'aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 2 de maig de 2001
  
La consellera d'Agricultura, Pesca i Alimentació,